CELEX: 32018R1639
Language: lt
Date: 2018-07-13 00:00:00
Title: 2018 m. liepos 13 d. Komisijos deleguotasis reglamentas (ES) 2018/1639, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinami elgesio kodekso, kurį turi parengti duomenų teikėjų teikiamais pradiniais duomenimis grindžiamų lyginamųjų indeksų administratoriai, elementai (Tekstas svarbus EEE.)

5.11.2018   
               
               
                  LT
               
               
                  Europos Sąjungos oficialusis leidinys
               
               
                  L 274/11
               
            
         KOMISIJOS DELEGUOTASIS REGLAMENTAS (ES) 2018/1639
         2018 m. liepos 13 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinami elgesio kodekso, kurį turi parengti duomenų teikėjų teikiamais pradiniais duomenimis grindžiamų lyginamųjų indeksų administratoriai, elementai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 15 straipsnio 6 dalies ketvirtą pastraipą,
         kadangi:
         
                     (1)
                  
                  
                     Reglamento (ES) 2016/1011 15 straipsnyje reikalaujama, kad duomenų teikėjų teikiamais pradiniais duomenimis grindžiamo lyginamojo indekso administratorius dėl to lyginamojo indekso parengtų elgesio kodeksą, kuriame būtų aiškiai nustatytos duomenų teikėjų pareigos, susijusios su pradinių duomenų teikimu. Jeigu administratorius teikia lyginamųjų indeksų grupę, kurią sudaro daugiau nei vienas duomenų teikėjų teikiamais pradiniais duomenimis grindžiamas lyginamasis indeksas, lyginamųjų indeksų grupei gali būti parengtas vienas bendras elgesio kodeksas. To reglamento 15 straipsnio 2 dalyje išvardyti bent tie elementai, kurie turi būti įtraukti į kiekvieną pagal tą straipsnį parengtą elgesio kodeksą. Elgesio kodekso parengti nereikalaujama, jeigu lyginamasis indeksas yra reguliuojamais duomenimis grindžiamas lyginamasis indeksas, kaip apibrėžta to reglamento 3 straipsnio 1 dalies 24 punkte;
                  
               
                     (2)
                  
                  
                     kad lyginamasis indeksas būtų nustatytas teisingai, svarbu užtikrinti, kad duomenų teikėjų teikiami pradiniai duomenys turėtų visas pagal metodiką reikalaujamas ypatybes ir būtų išsamūs. Todėl elgesio kodekse tos ypatybės turėtų būti pakankamai išsamiai aprašytos nurodant, į kokius duomenis turi atsižvelgti duomenų teikėjas, kokių duomenų jis gali neįtraukti ir kaip duomenų teikėjas turi perduoti pradinius duomenis administratoriui;
                  
               
                     (3)
                  
                  
                     vienas iš svarbiausių veiksnių užtikrinant pradiniais duomenimis grindžiamo lyginamojo indekso teisingumą yra asmenų, kuriuos duomenų teikėjas paskiria pradiniams duomenims teikti, teisingos žinios, gebėjimai, parengimas ir patirtis, susiję su užduoties vykdymu. Todėl elgesio kodekse turėtų būti nuostata, kuria reikalaujama, kad kiekvienas duomenų teikėjas atliktų tam tikrus asmenų, ketinančių tapti duomenis teikiančiais asmenimis, patikrinimus prieš įgaliodamas juos teikti duomenis;
                  
               
                     (4)
                  
                  
                     lyginamojo indekso patikimumas didžia dalimi priklauso nuo jo pradinių duomenų teisingumo. Todėl labai svarbu, kad duomenų teikėjai patikrintų duomenis prieš pateikimą ir po jo, kad aptiktų bet kokius įtartinus įrašus, ir taip pat patvirtintų atitiktį elgesio kodekso reikalavimams. Todėl elgesio kodekse turėtų būti nuostatos, kuriomis duomenų teikėjų reikalaujama atlikti duomenų patikrinimus prieš teikiant duomenis ir juos pateikus;
                  
               
                     (5)
                  
                  
                     klaidų arba manipuliavimo rizika, be abejonės, yra didžiausia tais atvejais, kai teikdami pradinius duomenis duomenų teikėjai gali veikti pagal savo diskreciją. Todėl elgesio kodekse turėtų būti reikalaujama, kad duomenų teikėjai nustatytų politiką, kuria nurodoma, kada, kaip ir kas gali veikti pagal savo diskreciją;
                  
               
                     (6)
                  
                  
                     elgesio kodekse turėtų būti nuostatos, kuriomis duomenų teikėjų reikalaujama saugoti informaciją apie duomenis, į kuriuos buvo atsižvelgta kiekvieno duomenų teikimo atveju, ir bet kokį susijusį veikimą pagal savo diskreciją. Tokia informacija yra esminė priemonė siekiant nustatyti, ar duomenų teikėjas laikėsi pagal elgesio kodeksą reikalaujamos politikos, kuria siekiama užtikrinti, kad būtų pateikti visi atitinkami pradiniai duomenys;
                  
               
                     (7)
                  
                  
                     tinkamas interesų konfliktų nustatymas ir valdymas duomenų teikėjų lygmeniu – būtinas žingsnis siekiant užtikrinti lyginamojo indekso teisingumą ir tikslumą. Dėl šios priežasties elgesio kodekse turėtų būti nuostatos, kuriomis reikalaujama, kad duomenų teikėjo sistemos ir kontrolės priemonės apimtų interesų konfliktų registrą, kuriame duomenų teikėjas turėtų registruoti nustatytus interesų konfliktus ir priemones, kurių imtasi jiems valdyti;
                  
               
                     (8)
                  
                  
                     vadovaujantis proporcingumo principu, šiuo reglamentu vengiama užkrauti pernelyg didelę administracinę naštą svarbių ir nesvarbių lyginamųjų indeksų administratoriams ir duomenų teikėjams leidžiant svarbių ir nesvarbių lyginamųjų indeksų administratoriams parengti mažiau išsamius elgesio kodeksus, nei reikalaujama ypatingos svarbos lyginamųjų indeksų atveju;
                  
               
                     (9)
                  
                  
                     administratoriams reikėtų suteikti pakankamai laiko, kad jie galėtų parengti šio reglamento reikalavimus atitinkančius elgesio kodeksus. Todėl šis reglamentas turėtų būti pradėtas taikyti po dviejų mėnesių nuo jo įsigaliojimo;
                  
               
                     (10)
                  
                  
                     šis reglamentas grindžiamas Europos vertybinių popierių ir rinkų institucijos Komisijai pateiktais techninių reguliavimo standartų projektais;
                  
               
                     (11)
                  
                  
                     Europos vertybinių popierių ir rinkų institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1095/2010 (2) 37 straipsniu, pateikti savo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Pradinių duomenų aprašymas
            Elgesio kodekse, kurį administratorius turi parengti pagal Reglamento (ES) 2016/1011 15 straipsnio 1 dalį (toliau – elgesio kodeksas), aiškiai aprašomi bent toliau nurodyti su teiktinais pradiniais duomenimis susiję dalykai ir atitinkami reikalavimai:
            
                        a)
                     
                     
                        teiktinų pradinių duomenų rūšis ar rūšys;
                     
                  
                        b)
                     
                     
                        reikalaujami atitikti pradinių duomenų kokybės ir tikslumo standartai;
                     
                  
                        c)
                     
                     
                        minimalus teiktinų pradinių duomenų kiekis;
                     
                  
                        d)
                     
                     
                        pirmumo tvarka, jei yra, pagal kurią reikia teikti skirtingų rūšių pradinius duomenis;
                     
                  
                        e)
                     
                     
                        pradinių duomenų teikimo formatas;
                     
                  
                        f)
                     
                     
                        pradinių duomenų teikimo dažnumas;
                     
                  
                        g)
                     
                     
                        pradinių duomenų teikimo laikas;
                     
                  
                        h)
                     
                     
                        pradinių duomenų koregavimo ir standartizavimo procedūros, jei yra, kurias turi nustatyti kiekvienas duomenų teikėjas.
                     
                  
         
            2 straipsnis
            Duomenis teikiantys asmenys
            
               1.   Elgesio kodekse pateikiama nuostata, kuria užtikrinama, kad asmeniui būtų leidžiama veikti kaip pradinius duomenis teikiančiam asmeniui duomenų teikėjo vardu tik tuo atveju, jei duomenų teikėjas įsitikina, kad asmuo turi tai funkcijai atlikti būtinų įgūdžių, žinių, parengimą ir patirties.
            
            
               2.   Elgesio kodekse aprašomas išsamaus patikrinimo procesas, kurį duomenų teikėjas turi atlikti, kad įsitikintų, ar asmuo turi pradiniams duomenims jo vardu teikti būtinų įgūdžių, žinių, parengimą ir patirties. To proceso aprašymas apima reikalavimą atlikti patikrinimus, kuriais siekiama nustatyti:
               
                           a)
                        
                        
                           asmens tapatybę;
                        
                     
                           b)
                        
                        
                           asmens kvalifikaciją ir
                        
                     
                           c)
                        
                        
                           asmens reputaciją, įskaitant tai, ar asmeniui anksčiau buvo uždrausta teikti lyginamojo indekso pradinius duomenis dėl nusižengimo.
                        
                     
            
               3.   Elgesio kodekse nurodomas procesas ir ryšio priemonės, kuriuos duomenų teikėjas turi naudoti pranešdamas administratoriui bet kokio jo vardu pradinius duomenis teikiančio asmens tapatybę, kad administratorius galėtų patikrinti, ar duomenis teikiantis asmuo yra įgaliotas duomenų teikėjo vardu teikti duomenis.
            
         
         
            3 straipsnis
            Politika, kuria užtikrinama, kad duomenų teikėjas teiktų visus atitinkamus pradinius duomenis
            Elgesio kodekse pateikiamos nuostatos, kuriomis reikalaujama, kad duomenų teikėjai nustatytų bent toliau nurodytą politiką ir jos laikytųsi:
            
                        a)
                     
                     
                        pradinių duomenų politiką, kurioje aprašyti bent:
                        
                                    i)
                                 
                                 
                                    duomenys, į kuriuos reikia atsižvelgti nustatant teikiamus pradinius duomenis, ir
                                 
                              
                                    ii)
                                 
                                 
                                    duomenys, kurių duomenų teikėjas gali neįtraukti į teikiamus pradinius duomenis, nurodant priežastį ar priežastis, kodėl tie duomenys gali būti neįtraukti;
                                 
                              
                  
                        b)
                     
                     
                        duomenų perdavimo administratoriui politiką, kuri apima bent:
                        
                                    i)
                                 
                                 
                                    taikytino saugaus duomenų perdavimo proceso aprašymą ir
                                 
                              
                                    ii)
                                 
                                 
                                    nenumatytų atvejų planus, taikomus teikiant duomenis techninių ar veiklos sunkumų atveju, taip pat tuo atveju, kai laikinai nėra duomenis teikiančio asmens ar pagal metodiką reikalaujami pradiniai duomenys yra neprieinami.
                                 
                              
                  
         
            4 straipsnis
            Sistemos ir kontrolės priemonės
            
               1.   Elgesio kodekse pateikiamos nuostatos, kuriomis užtikrinama, kad Reglamento (ES) 2016/1011 15 straipsnio 2 dalies d punkte nurodytos sistemos ir kontrolės priemonės, be kitų dalykų, apimtų šiuos elementus:
               
                           a)
                        
                        
                           prieš teikiant duomenis atliekamus patikrinimus siekiant nustatyti bet kokius įtartinus pradinius duomenis, įskaitant patikrinimus antrojo asmens atliekamos duomenų peržiūros forma;
                        
                     
                           b)
                        
                        
                           pateikus duomenis atliekamus patikrinimus siekiant patvirtinti, kad pradiniai duomenys buvo pateikti laikantis elgesio kodekso reikalavimų, ir nustatyti bet kokius įtartinus pradinius duomenis;
                        
                     
                           c)
                        
                        
                           pradinių duomenų perdavimo administratoriui pagal taikomą politiką stebėjimą.
                        
                     
            
               2.   Elgesio kodekse duomenų teikėjui pradiniams duomenims teikti gali būti leidžiama naudoti automatizuotą sistemą, kurioje fiziniai asmenys negali keisti pradinių duomenų teikimo, tik jeigu pagal elgesio kodeksą tokiam leidimui taikomos visos šios sąlygos:
               
                           a)
                        
                        
                           duomenų teikėjas gali nuolat stebėti tinkamą automatizuotos sistemos veikimą ir
                        
                     
                           b)
                        
                        
                           duomenų teikėjas tikrina automatizuotą sistemą po bet kokio jos programinės įrangos atnaujinimo ar pakeitimo prieš teikdamas naujus pradinius duomenis.
                        
                     Tokiu atveju elgesio kodekse nebūtina reikalauti, kad duomenų teikėjas nustatytų 1 dalyje nurodytus patikrinimus.
            
            
               3.   Elgesio kodekse apibrėžiamos procedūros, kurias duomenų teikėjas turi nustatyti, kad pašalintų bet kokias pateiktų pradinių duomenų klaidas.
            
            
               4.   Elgesio kodekse reikalaujama, kad duomenų teikėjas reguliariai ir bet kokiu atveju bent kartą per metus peržiūrėtų nustatytas sistemas ir kontrolės priemones, susijusias su pradinių duomenų teikimu.
            
         
         
            5 straipsnis
            Veikimo pagal savo diskreciją teikiant pradinius duomenis politika
            Jeigu elgesio kodekse numatyta galimybė duomenų teikėjui teikiant pradinius duomenis veikti pagal savo diskreciją, jame reikalaujama, kad duomenų teikėjas nustatytų veikimo pagal savo diskreciją politiką, kurioje būtų nurodyta bent:
            
                        a)
                     
                     
                        aplinkybės, kuriomis duomenų teikėjas gali veikti pagal savo diskreciją;
                     
                  
                        b)
                     
                     
                        asmenys duomenų teikėjo organizacijoje, kuriems leidžiama veikti pagal savo diskreciją;
                     
                  
                        c)
                     
                     
                        vidaus kontrolės priemonės, kuriomis reguliuojamas duomenų teikėjo veikimas pagal savo diskreciją, laikantis nustatytos politikos;
                     
                  
                        d)
                     
                     
                        asmenys duomenų teikėjo organizacijoje, kurie yra įgalioti atlikti veikimo pagal savo diskreciją ex-post vertinimą.
                     
                  
         
            6 straipsnis
            Informacijos saugojimo politika
            
               1.   Elgesio kodekse pateikiamos nuostatos, kuriomis reikalaujama, kad duomenų teikėjai nustatytų informacijos saugojimo politiką, kuria užtikrinama, kad duomenų teikėjas saugotų visą svarbią informaciją, būtiną siekiant patikrinti, ar duomenų teikėjas laikosi elgesio kodekso, įskaitant bent informaciją apie:
               
                           a)
                        
                        
                           duomenų teikėjo politiką ir procedūras, kuriomis reglamentuojamas pradinių duomenų teikimas, ir bet kokius esminius tos politikos ir procedūrų pakeitimus;
                        
                     
                           b)
                        
                        
                           šio reglamento 8 straipsnio 1 dalies b punkte nurodytą interesų konfliktų registrą;
                        
                     
                           c)
                        
                        
                           bet kokias drausmines priemones, kurių imtasi duomenų teikėjo darbuotojų atžvilgiu dėl veiklos, susijusios su lyginamaisiais indeksais;
                        
                     
                           d)
                        
                        
                           duomenis teikiančių asmenų ir asmenų, atliekančių su duomenų teikimu susijusius patikrinimus, sąrašą, įskaitant jų vardus, pavardes ir pareigas duomenų teikėjo organizacijoje, taip pat datas, kada jiems suteikti įgaliojimai atlikti su duomenų teikimu susijusias funkcijas ir, kai taikoma, kada tie įgaliojimai nustojo galioti;
                        
                     
                           e)
                        
                        
                           dėl kiekvieno pradinių duomenų teikimo informaciją apie:
                           
                                       i)
                                    
                                    
                                       pateiktus pradinius duomenis;
                                    
                                 
                                       ii)
                                    
                                    
                                       duomenis, į kuriuos atsižvelgta nustatant pradinius teikiamus duomenis, ir bet kokius duomenis, kurie nebuvo įtraukti;
                                    
                                 
                                       iii)
                                    
                                    
                                       bet kokį veikimą pagal savo diskreciją;
                                    
                                 
                                       iv)
                                    
                                    
                                       bet kokius atliktus pradinių duomenų patikrinimus;
                                    
                                 
                                       v)
                                    
                                    
                                       bet kokią duomenis teikiančio asmens ir asmenų duomenų teikėjo organizacijoje, atliekančių su duomenų teikimu susijusius patikrinimus, komunikaciją, susijusią su pradinių duomenų teikimu.
                                    
                                 
                     
            
               2.   Elgesio kodekse reikalaujama informacijos saugojimo politikoje numatyti, kad informacija turi būti laikoma bent penkerius metus arba trejus metus, jeigu tai telefoninių pokalbių ar elektroninės komunikacijos įrašai, ir saugoma tokioje laikmenoje, kad informacija būtų prieinama ateityje.
            
            
               3.   Administratorius gali pasirinkti neįtraukti 1 dalies e punkto iv papunktyje nurodyto reikalavimo tuo atveju, kai duomenų teikėjas teikia svarbaus lyginamojo indekso pradinius duomenis.
            
            
               4.   Administratorius gali pasirinkti neįtraukti bet kurio iš 1 dalies e punkto iv papunktyje ir v papunktyje nurodytų reikalavimų arba jų abiejų tuo atveju, kai duomenų teikėjas teikia nesvarbaus lyginamojo indekso pradinius duomenis.
            
         
         
            7 straipsnis
            Pranešimas apie įtartinus pradinius duomenis
            
               1.   Elgesio kodekse reikalaujama, kad duomenų teikėjas nustatytų dokumentais įformintas vidaus procedūras, kurios sudarytų sąlygas jo darbuotojams pranešti apie bet kokius įtartinus pradinius duomenis duomenų teikėjo atitikties užtikrinimo funkciją vykdantiems asmenims, jei yra, ir duomenų teikėjo vyresniajai vadovybei.
            
            
               2.   Elgesio kodekse nurodomos sąlygos, kuriomis duomenų teikėjas apie įtartinus pradinius duomenis turi pranešti administratoriui, ir procesas ir ryšio priemonės, kuriuos duomenų teikėjas turi naudoti, kad susisiektų su administratoriumi.
            
         
         
            8 straipsnis
            Interesų konfliktai
            
               1.   Elgesio kodekse reikalaujama, kad duomenų teikėjas nustatytų interesų konfliktų valdymo sistemas ir kontrolės priemones, kurias sudarytų bent šie elementai:
               
                           a)
                        
                        
                           nustatyta interesų konfliktų politika, kurioje aptariama:
                           
                                       i)
                                    
                                    
                                       interesų konfliktų nustatymo ir valdymo procesas, įskaitant bet kokią vidinę interesų konfliktų perdavimo spręsti aukštesniu lygmeniu procedūrą;
                                    
                                 
                                       ii)
                                    
                                    
                                       interesų konfliktų prevencijos ar jų rizikos mažinimo veiksmai duomenis teikiančių asmenų įdarbinimo procese;
                                    
                                 
                                       iii)
                                    
                                    
                                       interesų konfliktų prevencijos ar jų rizikos mažinimo veiksmai duomenų teikėjo darbuotojų atlyginimų politikoje;
                                    
                                 
                                       iv)
                                    
                                    
                                       dėl duomenų teikėjo valdymo struktūros kylančių interesų konfliktų prevencijos ar jų rizikos mažinimo veiksmai;
                                    
                                 
                                       v)
                                    
                                    
                                       reikalavimai, susiję su duomenis teikiančių asmenų ir kitų darbuotojų duomenų teikėjo organizacijoje komunikacija;
                                    
                                 
                                       vi)
                                    
                                    
                                       bet koks fizinis ar organizacinis duomenis teikiančių asmenų ir kitų duomenų teikėjo darbuotojų atskyrimas, būtinas interesų konfliktų prevencijai ar jų rizikos mažinimui;
                                    
                                 
                                       vii)
                                    
                                    
                                       taisyklės ir priemonės, kuriomis siekiama valdyti bet kokią duomenų teikėjo finansinės priemonės ar finansinės sutarties, susietos su lyginamuoju indeksu, kurio pradinius duomenis teikia duomenų teikėjas, finansinę poziciją;
                                    
                                 
                     
                           b)
                        
                        
                           nustatyta interesų konfliktų registro, kuris turi būti naudojamas bet kokiems nustatytiems konfliktams ir bet kokioms jų valdymo priemonėms, kurių imtasi, registruoti, kartu numatant reikalavimus atnaujinti registrą ir suteikti vidaus ar išorės auditoriams prieigą prie jo.
                        
                     
            
               2.   Elgesio kodekse reikalaujama, kad duomenų teikėjo darbuotojai, dalyvaujantys duomenų teikimo procese, būtų išmokyti taikyti visas politikos priemones, procedūras ir kontrolės priemones, susijusias interesų konfliktų nustatymu, prevencija ir valdymu.
            
            
               3.   Administratorius gali pasirinkti neįtraukti vieno ar kelių iš 1 dalies a punkto iii, v, vi ir vii papunkčiuose nurodytų reikalavimų tuo atveju, kai duomenų teikėjas teikia nesvarbaus lyginamojo indekso pradinius duomenis.
            
         
         
            9 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 25 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).